Közös álláspont

(1999. március 29.),

amelyet a Tanács az Európai Unióról szóló szerződés K.3. cikke alapján fogadott el a tervezett, szervezett bűnözés elleni ENSZ-egyezményről

(1999/235/IB)

AZ EURÓPAI UNIÓ TANÁCSA,

tekintettel az Európai Unióról szóló szerződésre, és különösen annak K.3. cikke (2) bekezdésére és K.5. cikkére,

felismerve a büntetőügyekben folytatott igazságügyi együttműködés és a rendőrségi együttműködés fontosságát a nemzetközi bűnözés minden súlyos formájának megelőzésében és leküzdésében, a Szerződés K.1. cikkének megfelelően;

mivel a tagállamok a szervezett bűnözés elleni küzdelmet közös érdeket érintő kérdésnek tekintik;

mivel az Európai Tanács 1997. júniusi amszterdami ülésén jóváhagyta a Szervezett Bűnözés Elleni Magas Szintű Csoport cselekvési tervét, amely széleskörű javaslatokat tartalmaz a szervezett bűnözés elleni harc erősítésére;

mivel tekintetbe kell venni az Európai Unió által már elfogadott, illetve előkészítés vagy elfogadás alatt álló intézkedéseket az említett cselekvési terv végrehajtása érdekében, és különösen az 1998. december 21-i 98/733/IB együttes fellépést, amely az Európai Unió tagállamaiban bűncselekménnyé minősíti a bűnöző szervezetekben való részvételt [1];

mivel előkészületek történtek egy, a szervezett bűnözés elleni küzdelemről szóló ENSZ-egyezmény kidolgozására és megtárgyalására;

mivel a Tanács 1998. október 5-i következtetéseiben felkérte az elnökséget arra, hogy tegyen javaslatot egy vagy több együttes álláspontra, az Európai Unióról szóló szerződés K.3. cikkének megfelelően, az ENSZ egyezménytervezetére és annak jegyzőkönyveire vonatkozóan;

mivel a lehető legteljesebb mértékben hozzá kíván járulni a tervezett egyezmény tárgyalásához, és el kívánja kerülni a tervezett egyezmény és az Unióban megfogalmazott dokumentumok közötti összeegyeztethetetlenséget,

MEGHATÁROZTA EZT A KÖZÖS ÁLLÁSPONTOT:

1. cikk

(1) A tagállamok támogatják a szervezett bűnözés ellen tervezett ENSZ-egyezmény és bármely esetleges jegyzőkönyv szövegezését. A tagállamok támogatják olyan rendelkezéseknek az egyezménytervezetbe történő foglalását, amelyek a lehető legnagyobb mértékben lehetővé teszik a szervezett bűnözés hatékony megelőzését, büntetőeljárás lefolytatását és nyomozását.

(2) A tagállamok biztosítják, hogy az egyezménytervezetnek bizonyos cselekmények bűncselekménnyé nyilvánítására vonatkozó kötelezettséggel kapcsolatos rendelkezései összhangban vannak különösen a 98/733/IB együttes fellépés 1. és 2. cikkével.

(3) Ami az egyezménytervezet egyéb rendelkezéseit illeti, azokat a lehető legszélesebb mértékben alkalmazni kell a bűnöző szervezetek tevékenységeire és az ilyen szervezetek ellen folytatott nemzetközi együttműködésre. Elviekben az egyezménytervezet vonatkozó rendelkezéseinek ki kell terjedniük olyan személyek tevékenységeire, akik összehangoltan lépnek fel súlyos bűncselekmény elkövetésének szándékával bármely szervezeti felépítéssel rendelkező bűnöző szervezet keretében, amelyet egy bizonyos időtartamra hoznak vagy hoztak létre. A rendelkezéseknek nem csak az igen fejlett szervezeti felépítéssel rendelkező vagy tartósan jelenlevő csoportokra kell korlátozódniuk, mint a maffia típusú szervezetek; és a szervezetek tagjainak nem kell formálisan meghatározott szerepkörrel rendelkezniük, vagy a tagságnak folyamatosnak lennie.

(4) A nemzetközi együttműködésről szóló egyezménytervezet rendelkezéseinek megfelelő biztosítékokat kell nyújtaniuk az emberi jogok védelmére, és elő kell segíteniük az ilyen együttműködést. Olyan helyzetben is alkalmazandóak, ahol a nyomozás kezdeti stádiuma miatt a megkeresett állam nem tudja bizonyossággal megállapítani, hogy egy adott bűncselekmény kapcsolatos-e szervezett bűnözéssel. Hasznos lehetne ezenkívül, ha bizonyos kritériumokat határoznának meg a szervezett bűnözéssel való kapcsolat jelzésére.

(5) A pénzmosással kapcsolatos intézkedéseket illetően az egyezménynek a bűncselekmények széles körére kell kiterjednie, és különösen összhangban kell lennie a Pénzügyi Akció Munkacsoport negyven ajánlásával.

(6) Az egyezménytervezet bármely rendelkezésének, amely a bűnözésből származó vagyonnal foglalkozik, figyelembe kell vennie a pénzmosásról, az elkövetéshez használt eszközök és a bűncselekményekből származó jövedelmek azonosításáról, felkutatásáról, zárolásáról, lefoglalásáról és elkobzásáról szóló, 1998. december 3-i 98/699/IB együttes fellépést és azzal nem lehet ellentétes [2].

(7) Az egyezménytervezet vonatkozó rendelkezései szükséges esetben a kábítószerek és pszichotróp anyagok tiltott kereskedelme elleni, 1998. évi ENSZ-egyezményről mintázhatók. Ezenkívül teljes mértékben tekintetbe kell venniük az Európa Tanács pénzmosásról, a bűncselekményből származó jövedelmek felkutatásáról, lefoglalásáról és elkobzásáról szóló, 1990. évi egyezményét.

2. cikk

A tervezett ENSZ-egyezmény és bármely esetleges jegyzőkönyve tárgyalása során a tagállamok, amennyiben keresztülvihető, összehangolják álláspontjaikat, az elnökség kezdeményezésére, és törekednek arra, hogy közös álláspontra jussanak minden olyan kérdésben, amely az Unió érdekeire nézve jelentős következményekkel jár. A Bizottságot ebbe a munkába teljes mértékben bevonják. Szükség esetén a tárgyalás alakulásának függvényében megfontolandó, hogy milyen további lépéseket kell meghozni.

3. cikk

A tagállamok biztosítják, hogy a tervezett ENSZ-egyezmény és bármely lehetséges jegyzőkönyve ne legyen ellentétes a közöttük létrejött dokumentumokkal.

4. cikk

Szükség szerint a Tanács további együttes álláspontokat próbál meg kialakítani az egyezménytervezettel, és különösen bármely lehetséges jegyzőkönyvével kapcsolatban.

5. cikk

Ezt az együttes álláspontot a Hivatalos Lapban ki kell hirdetni.

Kelt Brüsszelben, 1999. március 29-én.

a Tanács részéről

az elnök

F. Müntefering

[1] HL L 351., 1998.12.29., 1. o.

[2] HL L 333., 1998.12.9., 1. o.

--------------------------------------------------